
Det kan i den samfundsøkonomiske analyse være nødvendigt at opgøre værdien 
af et statistisk liv, hvis et tiltag påvirker befolkningens risiko for at dø eller deres 
forventede levetid. Det gælder fx projekter, som har indflydelse på niveauet af 
luftforurening, eller som påvirker risikoen for trafikulykker. 


I det følgende redegøres for værdien af statistisk liv samt værdien af leveår, som 
bør benyttes i samfundsøkonomiske analyser. 


Værdien af statistiske liv og værdien af leveår 

Værdien af statistisk liv (VSL) og værdien af leveår (VOLY)' anvendes som et 
værktøj til at hjælpe beslutningstagere i prioriteringer af offentlige tiltag, som har 
en indflydelse på befolkningens risiko for at dø i en given periode. 


Værdien af ét statistisk liv er en opregning af befolkningens betalingsvilje for at 
opnå en marginal reduktion i risikoen for at dø. VSL er således ikke et udtryk for 
værdien af et bestemt menneskes liv, men en måleenhed, der kan anvendes ved ri- 
sikoændringer. VSL kan også defineres som den samlede nutidsværdi af værdien 
af hvert fremtidigt leveår (VOLY). Det er vigtigt, at der er konsistens mellem VSL 
og VOLY sådan, at der sikres en rigtig prioritering mellem tiltag, der påvirker hen- 
holdsvis hele befolkningen (her benyttes VSL) og tiltag der påvirker en særlig al- 
dersgruppe (her benyttes VOLY). 


Set ud fra et samfundsmæssigt synspunkt er det vigtigt, at der arbejdes med 
samme anbefalede værdi af hhv. statistisk liv og af værdien af leveår på tværs af 
forskellige områder. Det er med til at sikre en konsistent prioritering af samfun- 
dets ressourcer. Hvis ikke der arbejdes med en fast anbefalet værdi af statistisk liv 
og værdi af leveår, er der risiko for, at værdien af statistisk liv i stedet værdisættes 
indirekte i prioriteringen mellem forskellige projekter, ligesom der er en risiko for, 
at der ikke er konsistens i værdisætningen af statistisk liv på tværs af projekter og 
områder. En standardiseret værdisætning af VSL og VOLY — på tværs af områder 
og brancher — medfører en gennemsigtig og konsistent vurdering af projekter. 
Herved kan sundheds- og sikkerhedsmæssige aspekter for givne projekter indreg- 
nes og sammenholdes med omkostninger i den samfundsøkonomiske beslutning, 
uden at der foretages implicitte og inkonsistente antagelser omkring VSL og 
VOLY. 





1 VOLY er en forkortelse for “Value of a life year”. 

Til brug for samfundsøkonomiske konsekvensberegninger bruger Finansministe- 
riet følgende værdier for henholdsvis værdien af statistisk liv og værdien af leveår, 
Jf. tabel 1. 





Tabel 1 
Anbefalede værdier til brug i samfundsøkonomiske analyser 


Mio. kr. 

(2019-priser) 

Værdien af statistisk liv (VSL) 34 
Værdien af leveår (VOLY) 1,4 





Bemærk: Værdierne følger anbefalingerne fra DMØR (2016), blot fremskrevet til 2019-priser — i fremskrivningen er 
der taget højde for, at værdisætningen af hhv. VSL og VOLY forventes at stige med realindkomsten. 


Anvendelsen af VSL og VOLY 

Betalingsviljen for en reduceret risiko for at dø forventes at være positiv afhængig 
af forbrugernes realindkomst. Beregningsprisen for både VSL og VOLY forventes 
derfor at stige i takt med, at realindkomsten i samfundet øges, jf. anbefalingerne i 
Vejledningen i samfundsøkonomiske konsekvensvurderinger (2017). 


På den baggrund bør beregningsprisen for hhv. VSL samt VOLY fremskrives 
henover den betragtede projektperiode med udviklingen i real BNP pr indbygger”. 


Tiltag, der påvirker antal dødsfald for hele befolkningen — Værdien af statistisk liv 

I de tilfælde, hvor et tiltag forventes at påvirke antallet af dødsfald/risikoen for at 
dø for befolkningen som helhed, anbefales det at anvende VSL i den samfunds- 
økonomiske konsekvensvurdering. 


Et eksempel, hvor VSL typisk bør anvendes, er i forbindelse med projekter, der 
øger sikkerheden i trafikken, hvilket generelt sænker det forventede antal trafik- 
drab. 


Tiltag, der påvirker den forventede levetid — Værdien af mistede leveår 
Hvis et tiltag påvirker den forventede levetid eller er rettet mod specifikke alders- 


grupper, bør der anvendes en opgørelse af antallet af reddede/mistede leveår kob- 
let med værdien af VOLY i stedet for VSL’. 


Det kan fx være mistede leveår pga. luftforurening, hvor en reduceret forurening i 
dag resulterer i en forventet stigning i antal leveår i fremtiden. 


VOLY bør ligeledes benyttes, hvis der gennemføres et tiltag, der reducerer risi- 
koen for at dø blandt fx yngre. I dette tilfælde vil antallet af reddede leveår pr. for- 
hindret dødsfald alt andet lige være større, end for tiltag rettet mod ældre, da yngre 
som udgangspunkt har en længere forventet restlevetid. 





2 Tallene herfor kan findes i Finansministeriets nyeste konvergensprogram. 
3 Med en sådan tilgang tages højde for, at yngre har flere forventede leveår tilbage end ældre. 

Følsomhedsanalyser 
Da værdien af hhv. VSL og VOLY er forholdsvis usikre, bør resultatet af sam- 


fundsøkonomiske analyser behandles forsigtigt, hvor én eller begge af disse vær- 
dier indgår som et væsentligt element. 


Konkret anbefales det derfor, at der altid gennemføres følsomhedsanalyser på 
VSL og VOLY i forbindelse med den samfundsøkonomiske konsekvensvurdering 
for at belyse følsomheden i det endelige resultat over for ændringer i disse vær- 


dier. 


Baggrund for værdien af statistisk liv og værdien af leveår 

Finansministeriet følger anbefalingen fra det Miljøøkonomiske Råd, Økonomi og 
Miljø 2016 (fremskrevet til 2019-priser). Det Miljøøkonomiske Råd fandt i deres 
rapport frem til disse anbefalede værdier med udgangspunkt i en gennemgang af 
fagliglitteraturen på området samt gennem veldokumenteret empirisk analyse. De- 
res anbefalede værdier har endvidere den fordel, at de er fundet på baggrund af 
danske værdisætningsstudier, hvilket sikrer, at værdien af statistisk liv og værdien 
af leveår afspejler den danske befolknings betalingsvillighed for reduktioner i risi- 
koen for at dø. 





Boks 1 
Sammenhængen mellem VSL og VOLY 


Det er vigtigt, at der er konsistens mellem VSL og VOLY sådan, at der sikres en rigtig prioritering mellem tiltag, der 
påvirker henholdsvis hele befolkningen, og tiltag der påvirker en særlig aldersgruppe. 


Finansministeriet anbefaler, at sammenhængen mellem VOLY og VSL findes i overensstemmelse med følgende: 


VSLa 
TF 
Be TEE 





VOLY 











Hvor VSL4 angiver den gennemsnitlige VSL for den danske befolkning — i dette tilfælde værdien på 34 mio. kr. — og 
A angiver den gennemsnitlige alder i befolkningen - ifølge Danmarks statistik var den gennemsnitlige dansker i 2016 
41 år. P_(A,t) er sandsynligheden for, at overleve til leveår t, givet alderen A, og T er den maksimale levetid. Her 
kan anvendes overlevelsessandsynligheder fra DREAM's befolkningsfremskrivninger og den maksimale levetid kan 
sættes til T=100. r,er den tidsafhængige anbefalede samfundsøkonomiske diskonteringsrente, mens g; er væksten i 
real BNP per indbygger. Væksten i real BNP per indbygger inkluderes for at tage højde for, at VOLY og VSL er 
såkaldte ”velfærdsværdier” — altså værdier, hvor der forventes en øget værdisætning i takt med en øget real- 
indkomst i fremtiden. 


På baggrund af ovenstående sammenhæng er en værdi af statistisk liv på 34 mio. kr. konsistent med en en 
anbefalet konstant VOLY værdi på 1,4 mio. kr. i 2019. 





Anm.: Det bør bemærkes, at den af Finansministeriet anbefalede sammenhæng mellem VSL og VOLY afviger en 
smule fra den angivne sammenhæng i DMØR (2016). Her anvendes i stedet en konstant diskonteringsrente 
på 3 pct. og der fremskrives ikke med realvæksten i BNP per indbygger. Finansministeriet finder det dog 
mest korrekt, at den anbefalede sammenhæng, defineres i overensstemmelse med de øvrige anbefalinger i 
Vejledningen til samfundsøkonomiske konsekvensanalyser, hvorfor det er mest korrekt at anvende en tidsafhængig 
diskonteringsrente samt fremskrive med realvæksten i BNP per indbygger. De to metoder giver dog afrundet 
samme VOLY værdi. 

Det bør bemærkes, at de danske studier, som ligger til grund for det Miljøøkono- 
miske Råds anbefalede værdi for VSL, alle er såkaldte hypotetiske værdisætnings- 
studier. I hypotetiske værdisætningsstudier stilles en række respondenter hypoteti- 
ske spørgsmål om, hvor meget de er villige til at betale for at opnå en bestemt risi- 
koreduktion. Der vil altid være en vis grad af usikkerhed knyttet til besvarelsen af 
sådanne spørgeskemaer, hvor det altid vil være svært at vurdere, om respondenter- 
nes svar fuldt ud afspejler deres faktiske værdisætning. Der er derfor, en vis grad 
af usikkerhed knyttet til estimatet af værdien af statistisk liv. 


